Saková, Denisa, ministerka vnútra SR (2019-11-28):
Ďakujem veľmi pekne. Ďakujem veľmi pekne, vážený pán predsedajúci. Vážená pani poslankyňa, Ministerstvo vnútra Slovenskej republiky citlivo vníma obavy obyvateľov a rodičov, ktoré navštevujú predškolské a školské zariadenia v blízkosti strelnice mestskej časti Bratislava – Rusovce. Dlhodobo sa snaží o konštruktívny prístup a v tomto duchu prijalo celý rad opatrení na zlepšenie kvality života občanov a ich bezpečnosti. A to, po prvé, počas dní pracovného pokoja a štátnych sviatkov boli zrušené všetky streľby, pyrotechnické práce a výcviky s použitím vrtuľníka. Ďalej, po dvanástej hodine počas pracovných dní boli zrušené všetky streľby, pyrotechnické práce a výcviky s použitím vrtuľníka. Ďalej, v prípadoch hodných osobitného zreteľa, napríklad pohrebné obrady, sa výcvik na základe žiadosti zástupcov miestneho úradu ruší. Ďalej, streľby sa obmedzili na tri streľby týždenne limitované na 120 minút. Parciálna časť týchto streleckých zamestnaní sa presunula aj do iných výcvikových objektov. Pristúpilo sa k týždennému zasielaniu oznámení o vykonaní výcviku miestnemu úradu, ktoré boli zverejňované po dohode, že výcvik bude vykonávaný len počas pracovných dní do dvanástej hodiny od zasielania oznámení. Každý služobný výcvik, ktorý sa realizuje s použitím vrtuľníka, útvar nahlasuje miestnemu úradu vopred. Zmenil sa smer streľby, umiestnenie záchytných a ochranných zariadení, strelnica a rozmiestnenie terčových zariadení. Navýšili sa ochranné valy vo výcvikovom priestore približne o jeden meter. Bola vypracovaná analýza dostupných výcvikových priestorov z pohľadu ich využiteľnosti pre jednotlivé špecializácie. Z vyššie uvedených skutočností vyplýva, že MV SR malo vždy vysoký záujem eliminovať negatívny vplyv streleckej prípravy vo výcvikovom priestore vo vzťahu ku kvalite života, ako aj bezpečnosti okolitých obyvateľov a bude i naďalej otvorené k rokovaniam, prípadným návrhom, s cieľom vytvoriť konsenzu medzi dotknutými stranami. Strelnica v Rusovciach je v prevádzke už 18 rokov. Od tej doby došlo k úprave umiestnenia záchytných a ochranných zariadení výcvikového priestoru a úprave rozmiestnenia terčových zariadení tak, aby bol strelecký výcvik policajtov bezpečný. Čo sa týka znaleckého posudku spochybňujúceho bezpečnostné podmienky strelnice, ktorým disponujú dotknutí rodičia, v prípade, ak ide o znalecký posudok č. 16/74 z 24. mája 2016, ktorý vypracoval docent inžinier Alojz Soukup, považujem za potrebné uviesť, že k nemu zaujal stanovisko Krajský súd v Bratislave, uznesenie č. 14/458/2016-56 zo dňa 21. decembra 2016, ktorý návrh na nariadenie predbežného opatrenia zamietol s odôvodnením, že už samotný fakt, že znalec nebol priamo na mieste a vychádzal len zo sprostredkovaných informácií, spochybňuje správnosť a pravdivosť zámerov jeho posudku, pričom takýto dôkaz je nepostačujúci, neprípustný pre vydanie tak závažného rozhodnutia, akým je nariadenie zákazu streleckého výcviku všetkých zložiek Policajného zboru. V prípade dostatku finančných prostriedkov a získania objektu do správy ministerstva vhodného na služobnú prípravu policajno-bezpečnostných akcií vykonávaných príslušníkmi PZ, presunie rezort vnútra celý výcvik do iných priestorov. Ďakujem, skončila som.